
A resistencia e a represión na zona de Verín 


Xerardo Dasairas Valsa 


Ainda que o concello de Verín só contaba nestas datas con 
6.500 habitantes, a comarca alcanzaba xa os 40.000, a maioría deles 
adicados a agricultura e a gandería. Non existía ningún tipo de 
industria tendo certa presencia o comercio de todo tipo e algúns 
hoteis e pensións que acollían aos viaxantes de productos e aos 
agüistas na tempada estival dos balnearios. Aproximidade da fron- 
teira con Portugal non só aportaría algúns beneficios económicos 
do estraperlo senón tamén numerosos postos de carabineiros, 
Guarda Civil, policía e funcionarios de aduana. O resto de veciños, 
algúns funcionarios do Concello, empregábanse no comercio, 
traballaban nos balnearios e nos hoteis a tempo parcial, nos fornos 
ou como pedreiros. Tamén eranbastantes os autónomos adicados a 
oficios corno barbeiro, zapateiro, guarnicioneiro, transportista... 
Mais a inmensa rnaioría vivían da terra e exercían de asalariados 
para os terratenentes da zona que posuían grandes extensións de 
praderías, viñedo, patacas, tabaco ou froitas. 

Non obstante e xa desde varios anos antes da República, as 
obras do trazado do ferrocarril tiñan revolucionado a comarca 
aportando rnan de obra a milleiros de labregos e traballadores 
especializados. A mellora nas condicións de traballo e salariais, 
daría lugar ao nacemento de organizacións sindicais cuias reivindi- 
cacións conmocionaban de cando en vez á pacífica e tranquila vila 
verinense, capital administrativa e xudicial da comarca. 

Por esta zona e outras limítrofes non houbo lectura de bandos 
de guerra locais, tomando como referéncia do comezo do soergue- 
mento fascista, o dictado en Ourense o día vinte de xullo. Cara 
Maceda, onde existia unha importante forza de filiados ao P.C.E., 
ás sociedades agrárias e aos sindicatos de traballadores do ferroca- 
rril, houbo unha certa oposición contra as forzas franquistas que 
concorreron naquel ponto para apagar toda resisténcia. Benigno 
Alvarez e Enriqueta Iglesias "La Camarada" foron quen organi- 
zaran a resisténcia en Vilar de Bárrio, voando a ponte nova de 
Maceda e facéndose fortes no balneário. O día 21 unha colunna 
mixta de falanxistas e Garda Civil enfréntase a eles perto do 

santuário dos Milagres, facendo fuxir aos republicanos cara Verín e 
levando cara Ourense a algúns prisioneiros e armas. 

En Verín, que contaba con bastantes militantes da C.N.T. e da 
U.G.T. e co govemo municipal de esquerdas (Izquierda Republicana 
e PSOE), téntase organizar a resisténcia xa desde o dia 20. Ás forzas 
frentepopulistas da Vila únenselle os procedentes da escaramuza 
dos Milagres entanto agardaban a chegada dun forte continxente 
de obreiros do ferrocarril. Estes non chegarian pois foran repartidos 
en diferentes pobos para contribuiren á resisténcia. Ramón Fuentes 
Canal (irmán de Emilio e Manuel, destacados membros do P.S.O.E. 
ourensano), Sérgio Romero e outros, tentarían organizar a resis- 
téncia con elementos chegados da Gudiña, Correchouso, Veiga das 
Meás, Vilardevós... Fernando Cordón, administrador da Aduana e 
concelleiro en Verín estaba en Ourense co Governador ao se 
declarar o Estado de Guerra e xunto con Manuel Gómez del Valle 
pararían un coche a ponta de pistola no cruzamento de Celanova 
coa intención de avisar da situación aos povos do camiño e chegar 
a Verín para contribuiren a organizar a resisténcia. 

Entanto, a situación en Verín era tensa pois os elementos derei- 
tistas e falanxistas da Vila eran abondosos. Silva Ferreiro, crego 
adito ao levantamento, cita no seu libro entre os máis destacados a 
Fernando Salgueiro, Juan Otero, Enrique Pazos e José Taboada. 
Segundo a mesma fonte eran ao redor de trescentos os republi- 
canos concentrados en Verin que se debatian entre tomar o cuartel 
da Garda Civil ou agardar acontecimentos, ao tempo que tentaban 
atraer á forza de Carabineiros, máis leais ao Govemo democrático 
republicano e que en número de oitenta se achaban concentrados 
na Vila. Tamén segundo o mesmo autor (quen por certo anos máis 
tarde e antes de morrer se retractaría de botar tanta leña ao lume 
contra os republicanos), os rojos verinenses tiñan elaborada unha 
lista negra con setenta e catro elementos que habia que depurar, 
estando entre eles os membros das comunidades de relixiosos 
Mercedários e os de La Salle que segundo testemuñas, xa viñan 
recibindo anteriormente continuas amea.zas. Por outra parte, o 
sarxento do posto da Garda Civil, enteirado dos plans dos republi- 
canos, solicitaría axuda a Ourense e o dia 23 chega a Verín unha 
forza de ao redor de setenta homes mandada polo Capitán Ros. 
Despois de parlamentaren cos resistentes e coa colaboración do 
Comandante Ayala de Carabineiros, detido en Ourense e leal á 
República, conseguen que os republicanos verinenses depoñan as 
armas. 

Este relato de Silva Ferreiro, ao menos no que se refire á "resis- 
téncia" verinense, foi esaxerado aposta coa intención de magnificar os 
feitos e resaltar o heroismo, o patriotismo e a eficáda dos sublevados. 

O certo é que en Verín fixéronse intentos de organizar a resisténcia por 
parte do alcalde e dos membros de esquerdas da Corporadón que 
contaban tamén co apoio dos sindicatos. Certo é que por orde do 
alcalde e unha vez comprobado o cariz que tomaban as cousas, proce- 
deuse á recolecdón de todo tipo de armas na Casa do Concello mais ao 
saberse que os obreiros do ferrocarril non acudirian a Verín e ante a 
negativa do alcalde Caamaño a entregarlle as armas aos republicanos, 
a maioria destes decidiron sair da vila para organizaren a resisténcia 
noutros lugares. Esta decisión do alcalde evitou a todas luces, un 
cruento enfrentamento coas forzas que viñan de Ourense e que se 
limitaron a percorrer as rúas de Verín repartindo porrazos a destro e 
sinistro, sen distinción de ideoloxias, conminando aos viandantes a se 
refuxiaren nas súas casas ou nos establecimentos públicos (cafés e 
bares sobretodo) que a esa hora, sobre as catro da tarde, se encontraban 
abertos. A ridícula garda con escopetas, apenas útiles, que os republi- 
canos mantiñan no Concello e en Correos e Telégrafos, foi igualmente 
disolta sen resisténda. Logo viñeron os encarceramentos e a represión 
sobre os elementos afins á República: En Verín son detidas quince 
persoas e levadas ao cárcere de Ourense onde agardarian dispares 
destinos, mentres que na zona do ferrocarril desatariase unha forte 
represión. Agardando que se solucionase esta confusa situación, xá 
algúns dos republicanos optaran por fuxir cara os montes da contoma 
ao tempo que outros acudiran á Gudiña para facérense fortes alí onde 
habia máis resistentes obreiros do ferrocarril. 

Apartir da claudicación, os elementos ultradereitistas de Verín 
fanse cargo da situación e segundo Silva Ferreiro, a quen citamos 
textualmente: 

La Falange, respondiendo al entusiasmo de Celso Conde y Senén 
González Valillas, inicia una era de esplendor que aumenta día a día: de 
Ricardo Cid Toubes que obtiene resonantes triunfos en laformación y 
recluta de requetés; de la milicia "Caballeros de Santiago ” bajo lajefatura 
del notario de la villa Luis Conde que bien pronto adquiere patente de 
modelo indiscutible de patriotismo y disciplina y de las señoritas Mercedes 
García Velasco y Dolores Cid Toubes que consagran sus desvelos a la 
formación de Margaritas, llamadas a prestar grandes servicios en la 
gloriosa cruzada de salvación de la Patria. 

Tamén funcionaron logo en Verín uns talleres de intendéncia 
chamados Mujeres al servicio de España, onde se facian roupas e se 
recadaban víveres para a frente de guerra. A falta de espácios onde 
ubicalos, usáronse os salóns do Hotel Salgado converténdose o 
Hotel de Cabreiroá en hospital (dirixido polo xefe falanxista doutor 
Sanguino, máis sanguinario logo en San Simón), ofrecidos para 

este fin polos seus donos. A numerosa preséncia feminina, maiori- 
tariamente rapazas novas, o traballo continuado ata horas 
nocturnas e a abundáncia de camas nestes establecimentos que 
servian como unha espécie de centro de relaxación dos falanxistas, 
deron moito que falar en referéncia a abusos e excesos destes coas 
operárias (maiormente modistillas ) que "voluntariamente" acudian 
a traballar nestes talleres patriótícos. 

Na Gudiña vaise dar a última resisténcia republicana da 
província. A preséncia do ex-alcalde republicano Felicísimo Pérez 
Ortega, do sarxento de Carabineiros (apoiado polos guardas dos 
postos da Mezquita, Barxa, Cádavos, Castromil...) e dos numerosos 
obreiros das obras do camiño de ferro, retrae uns dias a intervención 
das forzas sublevadas, preocupadas polo rumor de que foran entre- 
nadas polo chefe dos carabineiros e ainda máis polo ímpetu revolucio- 
nário que demostraban na súa atitude. A voadura da ponte de San 
Lourenzo e o ataque dos republicanos contra os que tentaban repa- 
rala, contribuiria tamén bastante no retardamento da operación. 

Finalmente, o dia 25, unha columna de Guarda Civil e Asalto, 
xunto con Carabineiros e falanxistas de Verín, preséntase na 
Gudiña mandada polo capitán Ros. Despois dun curto tiroteo e 
escasa resisténcia, os rebeldes antigovemamentais entran na vila e 
apresan a Francisco Dominguez, José Novilla Lorenzo e Joaquín 
Salgado López que serian fusilados posteriormente e que xunto 
con outros encherian a nómina de "claudeados" que aparecian nas 
cunetas das estradas facendo que algunhas delas se fixeran cunha 
fama macabra como lle aconteceu á curva das Esfarrapas nas 
Estivadas (concello de Monterrei). Os republicanos concentrados 
na Gudiña foxen cara a Vilavella, Viana e Ponferrada, refuxiándose 
nos montes non sen antes destruiren Correos, Teléfonos e 
Telégrafos e inutilizaren a estrada entre a Vilavella e o Pereiro. O 
capitán Ros, despois de distribuir forzas en Viana, Vilavella, A 
Mezquita e outros poyos, retorna a Verín con armas, bombas e 
dinamita incautadas no Concello e na Casa do Povo da Gudiña. 
Este capitán segue ainda na zona o dia 30 sendo tirotedo o seu 
destacamento na Canda. Unha vez "pacificadas" e controladas as 
vilas da Mezquita, da Vilavella, de Viana e da Gudiña, retorna a 
Verín. Moitos republicanos que fuxiran cara Portugal nestes dias, 
concentrábanse xa en número de 130 no cuartel de Braganca coñe- 
cido como "O Trinta". Alí sobrevivirían coa axuda das xentes 
portuguesas que lles suministraban comida e roupas. Despois de 
seren retidos con numerosos atrancos burocráticos, unha mudanza 
de postura do gobemo de Salazar posibilitou o seu embarque no 
porto de Lisboa nun barco da República que os levou a Cartaxena 
para incorporánrense ás forzas republicanas. 

O dia 27 de xullo xá se inician os xuizos sumarísimos en 
Ourense, sendo os primeiros encausados oito obreiros do ferroca- 
rril dos que un é fusilado e os restantes son condenados a cadea 
perpetua. O 3 de agosto comeza a represión contra os docentes que 
escalonadamente íalle afectar a máis de 270 mestres. En Verín, 
António Fernández, mestre da promoción da República e recoñe- 
cido escritor, foxe da represión a Portugal e cara o Brasil e á 
Arxentina despois. O dia 5 é suspendido de funcións, baixo a 
acusación de abandono do cargo, o cabo de municipais José Perdiz, 
afecto á CNT. O dia 8, o capitán Juan Ros Hemández faise cargo do 
Governo Militar da praza de Verín, suspendendo á recén nomeada 
Corporación. Isto xeraria certa tensión pois todos creron na falácia 
militar de que era só un golpe de timón dentro da orde constitucional 
republicana (mesmo seguiu ondeando a bandeira tricolor) pero o 
novo rexedor militar apela á orde gobernativa enviada o 27 de 
xullo ao secretário do Concello na que se recollia tal medida milita- 
rizadora. Nestas mesmas datas (dia 3 de agosto) Femando Cordón 
del Valle e o poeta Manuel Gómez del Valle e a súa nai, son conde- 
nados a mofle e fusilados o dia 11 do mesmo mes. Dous capitáns 
actúan como fiscal e acusador respeitivamente: o capitán acusador 
era Rodríguez Reigada, o famoso capitán Reigada que logo seria 
un dos dirixentes da represión na província. "La Región", recolle 
non sen certa saña e falsidade, que Gómez del Valle, destacado 
comunista, negárase a recibir os sacramentos e que morrera deses- 
perado (sóubose que fora asistido relixiosamente por unha alta 
xerarquia da igrexa ourensá), mentres que Cordón confesou e 
comulgou e morrenfeliz e resignado. Outros mortos xustificábanse 
mediante os manidos, reiterativos e numerosos, partes de ofreció 
resisléncia ou se abalanzó sobre los guardias que encubrian así o vil 
asasinato escudándose na chamada Ley de Fugas. Os escuetos 
partes só recollen frases como: o 29 de xullo, tres "insurgentes" 
caen mortos nun tiroteo en Verín ou en agosto seis "rojos" son 
abatidos en Campobecerros, Castro de Laza e A Gudiña por ofre- 
ceren resisténcia. Emilio e Manuel Fuentes Canal foron "paseados" 
despois de estaren presos en Celanova e o seu irmán Ramón, presi- 
dente das "Juventudes Socialistas" foi capturado o 4 de agosto (ao 
dia seguinte de condenaren en consello de guerra a Cordón e a 
Gómez del Valle) en Montederramo por un guarda forestal. 
Condenado a mofle en consello de guerra o 21 de outubro foi máis 
tarde fusilado. As famosas e temíbeis "claudeas" ou "claudias" 
(levar a un ás claudias en xiria falanxista) repetianse a cotio e as 
gáveas das estradas comezaban a se encher de mortos. Neste 
sentido, un coñecido grupo de fascistas locais vai alcanzar moita 
sona nos mentideiros populares da Vila polas numerosas "execu- 

cións" e a acumulación de mortos non só na mencionada e triste- 
mente célebre curva das Esfarrapas senón en moitos outros lugares 
incluso fóra de Galiza. 

O dia primeiro de setembro chega ao Hotel Salgado de Verín o 
xeneral Millán Astray. Despois dun pequeno descanso foi cumpri- 
mentado polas autoridades militares de Ourense que chegaron a 
Verín a iso das nove da noite. Acompañado da banda de música 
local, das autoridades militares, das homólogas relixiosas e das da 
Falange da Vila, dirixiuse á praza de Garcia Barbón onde pronun- 
ciou un flamixero discurso desde o balcón da Telefónica. O nume- 
roso público, enfervorizado, rematou cantando o hino de Falange co 
saúdo á romana (brazo estendido). O dia cinco deste mesmo mes 
procédese a restituir o crucifixo nas escolas tendo lugar ese dia un 
acto de desagrávio ao mesmo na igrexa parroquial. Foi organizado 
polas Milicias Ciudadanas e Falange e ao seu remate desfilaron 
polas ruas verinenses forzas armadas e os nenos das escolas. Xa na 
praza Maior, en acto simbólico, a mestra Blanca Sanz procedeu a 
entronizar o crucifixo na súa escola. 

0 11 de setembro é detido en Verín o ex-ministro de indústria e 
comércio e deputado republicano (da FRG-IR) Faureano Gómez 
Paratcha (adoitaba veranear en Cabreiroá) e trasladado ao cárcere 
de Ourense (Reigosa, que quizáis o confunde con Paradela, di que 
este fora rociado con gasolina e queimado). Benigno Alvarez, xefe 
do P.C.E., Feandro Cano e outros andiveron fuxidos polos montes 
de Maceda, aparecendo ao pouco tempo o Benigno morto nunha 
cuneta. Atopado por un falanxista, este deulle dous tiros ao 
cadáver e atribuiuse a fazaña, exibíndoo polos povos ata Ourense. 
Fogo, o forense ditaminaria que xa morrera tempo antes dos 
disparos do fascista. Os seus irmáns foron tamén asasinados e a súa 
muller foi apaleada parindo morto o fillo que levaba. Seguindo coa 
selvaxe e experimentada prática do rociado con gasolina é asasi- 
nado Paradela, axente da Ford de Ourense. Nun xuizo sumarísimo 
e moi coñecido por ter o número 1.001 foron condenados a morte e 
logo fusilados, o industrial Fino García Vazquez, o seu contábel 
António Alvarez, o alcalde verinense Carlos Reino Caamaño, Sixto 
Fariña de Pazos, Ernesto Ramos "Caravel" e outros. Algúns 
membros da última corporación republicana como Manuel 
Cadavid e Ricardo González foron condenados a morte pero por 
estaren casados con mulleres cubanas foron reclamados pola 
embaixada deste país salvando a vida. De Verin concorreron várias 
testemuñas de cargo cuxos nomes non merecen un recordatório 
histórico e outras de descargo como o párroco don Santiago (a 
quen o tribunal cualificou de Xudas por tal motivo) ou Pelaez de 
quen se di que foi multado por defender a don Fino. As peripécias 

para conseguir o indulto para don Lino (que tamén supuña apli- 
carllo aos demais acusados) ficaron na memória histórica de xentes 
de Verín que lle atribúen a coñecidos elementos falanxistas da Vila 
o retardamento do mesmo, apesar de telo conseguido unha filla del 
que era relixiosa e contaba con grandes influéncias en Madrid. 

Outros condenados a cárcere (case todos a 30 anos) foron os 
tamén ediles Fernándo Suárez (cumpriu condena en Oseira) e 
Manuel Losada (en Celanova) e militantes de esquerda, sindica- 
listas e simpatizantes como Celso Blanco, Pepe do Bar Novo, José 
Pérez (Arranca), Luis Alvarez, Luis Pallín, Adolfo (Tito) que 
morreu no cárcere de Ourense... O presidente de Izquierda 
Republicana, Indalécio Pazos, foi tamén detido pero non chegou a 
pasar polo consello de guerra ao contar cun bo aval, igual que 
algúns outros concelleiros e militantes de esquerda que contaban 
con familiares falanxistas. Os mestres, como dixemos, xeralmente 
eran conducidos ao cárcere de Celanova e alí ingresaron Eloi Justo, 
Manolo Justo, Pedro Justo e outros que se ben se salvaron das contí- 
nuas e numerosas claudeas diárias, sofreron logo destitucións e 
desterros. Xacinto Santiago e don Eloy o farmacéutico, estes dous 
de Vilardevós foron fusilados ou vilmente asasinados como lle 
ocorreu a José Perdiz, cabo de municipais verinense e sindicalista 
da CNT cuxo cadáver apareceu na Fontela, como lle pasou a Julio 
Del Río (concelleiro verinés natural de Vilardevós) ou como lle 
aconteceu a Alvarito o taxista (de quen lucia o seu reloxo un coñe- 
cido falanxista verinense), ou ao mestre de Flariz quen logo de 
morto foi queimado... Outros membros da Izquierda Republicana 
local como J.A. Rodríguez e un compañeiro, ambos da Rasela, 
apareceron mortos na ponte de Oimbra e dirixentes dos sindicatos 
locais sofreron penas de prisión, logrando salvarse algúns do 
paredón e da claudea. Mais, tras disto, estaba tamén o terror, as 
vexacións e chantaxes dos carceleiros e verdugos, os rexistros, as 
requisas, as incautacións, as subhastas de capitais e as cuantiosas 
multas que os axentes do novo Réxime (como o famoso garda 
"Catalina") impuñan un dia si e o outro tamén. 

As mulleres por seren de esquerdas ou casadas con militantes 
deste signo, tamén sofreron vexacións e aldraxes procedéndose en 
moitos casos a raparlles os cabelos (Olímpia, Teolinda, Claveira, 
Irene, Concha, María e outras) para estigmatizar negativamente e 
escarmentar nelas a súa condición feminina e republicana. Na forte 
represión fascista que asolou a comarca, desde a Canda ás chairas 
limiás, sona insistentemente o nome de Femando Salgueiro, cabe- 
cilla da falanxe verinense e neto do prócer local García Barbón, 
quen despois de rematada a guerra e repudiado polos novos fran- 
quistas, retírase a Vigo. No ano 1945 ao ter noticia da morte pola 

guerrilla do seu colega "O Churro" de Vilaza, declaroulle en Vigo a 
uns de Verín que ian ao futbol que non tiña medo de que viñesen 
por el e que antes de prendelo habia matarse el mesmo. Tamén 
aseverou, non sen certa decepción, que el non fora máis que un 
brazo executor incitado por xente verinense de prestixio que agora, na paz 
do franquismo, disfrutan de boafama e posición social e cuxos nomes se 
reservaba polo momento. 

A multipreséncia e a fortaleza política que mostraban os 
fascistas verinenses daria pé para que algunhas destacadas figuras 
da política galega fosen desterrados nesta vila. O advogado 
moañés Roberto González Pastoriza e Valentín Paz Andrade 
(amigos e colaboradores de Castelao e Bóveda), os dous militantes 
do Partido Galeguista, pasaron un tempo (desde o 13 de setembro) 
baixo vida vixiada, producíndose o intento de asasinato de Paz 
Andrade no Casino verinense segundo o relato persoal gravado 
por el mesmo na súa casa dias antes de falecer. Parece ser, segundo 
fontes orais, que os seus agresores foran dous fillos de Millán 
Astray e outros dous acompañantes andaluces que se atopaban en 
Verín e dirixian os grupos fascistas executores e represores. Arturo 
Benito Silva, antes compañeiro de Becerra e agora articulista lauda- 
tório do novo réxime, seria o seu valedor e protector na súa estadia 
verinense. Manuel García Becerra (importante cargo republicano 
casado en Verín) que se atopaba en Madrid, vai rematar os seus 
dias, igual que outros moitos, exiliado en América ou en Portugal 
como Manolo (Tito) ou Avelino Sola (concelleiro socialista) respeiti- 
vamente. As peripécias do exílio sufridas polo mestre de Rabal 
António Fernández e de Silvio Santiago (militante cenetista na 
Coruña), do seu irmán Xacinto Santiago, mestre radical-socialista e 
director de "La República" (fusilado xunto co Governador Civil e 
outros) ou do mestre Primo del Rio, son de todos coñecidas através 
dos relatos novelados que nos legaron os primeiros. O alcalde da 
Gudiña, Felicísimo Perez, foxe primeiro a Portugal e logo establé- 
cese na Arxentina. Jesús Reverter, destacado republicano de 
Ourense, primeiro preso en León e logo fuxido a Arxentina seguiu 
o mesmo periplo portugués que Sílvio Santiago, sendo acollidos e 
agachados estes e outros moitos menos coñecidos, na casa da 
família Varge Maldonado (Travancas-Portugal) desde a que se 
organizaba a súa saida de Portugal con pasaportes sulamericanos 
falsificados (moitos cubanos) ou pertencentes a falecidos. Tamén o 
xeneral Caminero, leal republicano, estivo acollido durante un 
tempo na zona da Mezquita. A solidariedade das xentes portu- 
guesas da raia cos fuxidos (desertores das reclutas para a frente de 
guerra e refuxiados políticos) non só se mostraría en feitos coma 
estes, senón tamén no forte apoio que recibirian as partidas guerri- 

lleiras antifascistas que operaban por estas zonas. A represión 
cebouse de xeito especial cos mestres e aqueles que non eran inme- 
diatamente fusilados ían sendo recluidos (aplicando o plan das 
Xuntas de Depuración) no cárcere sito no convento de Celanova 
cuxa dureza testemuñou Celso Emílio Ferreiro. Moitos deles 
tiveron triste final, fusilados ou "claudeados" nas nocturnas 
soedades do alto do Furriolo. 

Voltando á situación en Verín, o capitán Ros controlaba a situa- 
ción como Comandante Militar da Praia, axudado polos carabi- 
neiros ao mando do capitán Fandazábal e polas Milicias Armadas 
ao mando do Capitán Reigada que ademais era o xefe da inteli- 
xéncia franquista na província. A Garda Civil, entanto, andaba a 
busca e captura das partidas guerrilleiras organizadas en resis- 
téncia armada nos montes dos contornos. O dia 12 de agosto e 
cando se procede ao izado da bandeira bicolor no Govemo Civil de 
Ourense (paradoxicamente, ás sete da mañá deste dia, eran fusi- 
lados en Ourense Gómez del Valle e Femando Cordón), tén lugar 
tamén en Verín un acto solene e cheo de parafrenália militar con 
motivo da reposición da placa da rúa (avenida de Portugal hoxe) 
adicada ao fascista e ditador, presidente do governo portugués, 
General Carmona, que fora rachada polos republicanos. 

A comarca verinense aportaria 35 homes para o frente do 
Guadarrama ao mando do médico do balneário de Cabreiroá, 
Antonio Sanguino, que foron despedidos da vila en entusiástico acto 
público. Fogo, senón todos, ao menos algúns escollidos, serian desti- 
nados á zona de Ponferrada, concretamente a Fabero, lugares estes 
onde ainda constatamos nos máis vellos da zona unha forte aversión 
ao nome de Verín. Estes falanxistas verinenses, capitaneados polo 
doutor Sanguino van incorporarse á Centuria Falangista chamada 
"Fos Caballeros de la Muerte" de guamición na cidade leonesa e 
cometeren alí toda clase de tropelías e asasinatos indiscriminados. 
Nos anos seguintes a represión vai acentuarse e para combater aos 
fuxidos, refuxiados nos montes e en Portugal, son traídas da frente 
forzas militares que colaborarán coa Guarda Civil na súa captura. A 
colaboración coa PIDE e as denúncias de axentes portugueses e 
españois en Portugal van conseguir a detención e entrega de moitos 
fuxidos republicanos que se tiñan refuxiado na raia portuguesa á 
espera da solución dos acontecimentos ou dunha saida do país. 
Oficialmente foron perto de seiscentos os entregados pola Policia de 
Vixiláncia e Defeza do Estado, ademais das "entregas" particulares 
por parte de simpatizantes fascistas portugueses. 

O control da raia fronteiriza vai estar centralizado en Ourense 
no Govemo Militar, mais é en Verín onde o capitán José Rodríguez 
Reigada (Carabineiros) se encarga de recibir e contrastar toda a 

información que os postos de Carabineiros, Guarda Civil, PIDE e 
confidentes portugueses envian a cotio á Delegación da Inspección 
de Fronteiras. A Falange vai contar co seu própio Servizo de 
Información e ainda que colabora a veces co organismo de fron- 
teiras, este, vai estar máis preocupado en investigar aos seus mili- 
tantes e en captar elementos que poidan nutrir as súas fileiras. 
Encárganse tamén estes das depuracións de republicanos e da 
investigación de elementos "impuros" infiltrados na Falange que 
mediante o estraperlo alcanzaban un rápido enriquecimento. 
Aparte dos axentes civis portugueses que envian información 
desde os poyos próximos á raia tamén existen outros que actúan 
desde diversos hoteis de Porto e Lisboa apoiando o Alzamento e 
denunciando a preséncia de cuanto español pernocte neles. O 
"Suizo Atlántico", "Hotel Miramar" ou o "Monte Estoril - Grande 
Hotel", todos de Lisboa e o "Atlantic Hotel" do Porto eran algúns 
dos centros desde onde se enviaba información a Verín. Durante 
estes anos da guerra, os asuntos que máis lle preocupan a esta 
"intelixéncia" Nacional son o control e persecución dos fuxidos e o 
estraperlo de diversos productos grandemente cotizados por mor 
da guerra. O paso de diñeiro através de Portugal é especialmente 
seguido pola policia portuguesa pois supoñen que vai parar ao 
bando republicano segundo informa a Secgáo Internacional da 
Policia de Vixiláncia e Defeza do Estado Portugués. Con este 
motivo son seguidas e investigadas diversas persoas que habitual- 
mente cruzaban a fronteira: comerciantes de material cirúrxico, 
gandeiros, xoieiros, axentes de pezas de automóbil... As comisións 
que se perciben nestas operacións son altas e moitas veces contan 
co aval de membros da Falange, entregando bos donativos para a 
organización ou para o hospital que mantiñan en Ourense. O 
control do correo era un dos pontos fundamentais da "intelixéncia" 
de retaguarda. Non só se incautaban das cartas dos familiares de 
fuxidos republicanos ou dos sospeitosos de estraperlo (a Falange 
mesmo segue a un dos seus membros de Monforte que actúa desde 
Oimbra) senón a probos profesionais e notórios comerciantes veri- 
nenses. Segundo temos constáncia escrita, moitas das cartas que lle 
enviaban as mulleres aos seus maridos e familiares fuxidos en 
Portugal nunca lles chegarian ao seren interceptadas pola policia: 
Jesús de Dios, Serafin Feijoo Femández ou Evaristo do Marco todos 
de Sandiás, xamais as recibirian, pois xunto con outras persoas 
cualificadas todas de comunistas e mesmo os própios familiares, 
estaban nas listas do Capitán Reigada. Existian igualmente na sede 
policial verinense, denúncias contra os camareiros comunistas do 
restaurante "León de Oro" da rúa do Príncipe en Vigo e contra o 
Agente de Vixiláncia e Defeza do Estado Portugués, Manuel 

Dominguez, que foi surprendido cunha maleta con roupa cuxo 
destinatário era o fuxido e concelleiro republicano de Verín, 
Avelino Sola. 

As denúncias dos confidentes portugueses que operaban nos 
povos pequenos da raia, levaron á detención de numerosos 
fuxidos, de desertores e das súas famílias. Os lugares de paso, o 
como, o cando e onde serian acollidos, eran as informacións máis 
frecuentes que moitas veces incluian planos dos traxectos e casas 
de agachamento. A mediados do 1937, a policia portuguesa acorda 
comezar a detención dos máis de catrocentos fuxidos que se 
agachan nos montes ou se esconden en diversas casas do Partido 
de Montalegre. Igual medida seria tomada para os de Chaves, 
Vinhais e da fronteira do Miño. Outros preferirian botarse ao 
monte e o resto dos refüxiados, detidos en masa, foron entregados 
por Verín onde se procedeu ao seu interrogatório antes de levalos 
para o cárcere de Ourense. 

Extractado de: 

Dasairas Valsa, Xerardo. Crónicas rexiomontanas. Mancomunidade de 
Verín. Vigo 1999 

